<classify> Kutokana na matokeo hayo, Azam FC imefikisha pointi 46 na kuendelea kubaki nafasi ya pili nyuma ya Yanga yenye pointi kama hizo, isipokuwa Yanga ina uwiano mzuri wa mabao ya kufunga na kufungwa. Azam imecheza mechi 19.Matokeo hayo yanaufanya mchezo wa Yanga na Azam utakaofanyika Machi 5 mwaka huu Uwanja wa Taifa, Dar es Salaam kuwa na mvuto wa aina yake kwa timu hizo za juu katika msimamo wa ligi hiyo.Timu yoyote itakayoibuka na ushindi siku hiyo itakalia usukani wa ligi na itakuwa imempita mwenzake kwa tofauti ya pointi tatu.Simba inashika nafasi ya tatu katika msimamo wa ligi ikiwa na pointi 45 baada ya kushuka dimbani mara 20, ambapo matokeo ya mchezo wake wa juzi dhidi ya Yanga yalipunguza kasi waliyoanza nayo katika ligi hiyo tangu mwaka 2016 uanze.Azam iliingia uwanjani jana ikiwa na kumbukumbu nzuri ya ushindi wa mabao 3-0 dhidi ya Mbeya City katika mchezo mwingine wa ligi hiyo uliofanyika uwanja huohuo Jumamosi.Hata hivyo, timu hizo licha ya kuonekana kukamiana, lakini washambuliaji wake walishindwa kutumia nafasi kadhaa za kufunga.Matokeo ya jana yameifanya Prisons iendelee kuwa nafasi ya tano katika msimamo ikiwa na pointi 32 nyuma ya Mtibwa Sugar inayoshika nafasi ya nne ikiwa na pointi 33.  <topic>: MICHEZO 